
[bookmark: _GoBack]ОТНОСНО:  Наредба за изменение и допълнение на Наредбата за преместваемите обекти за търговски и други обслужващи дейности и елементите на градско обзавеждане на територията на Община Бургас Приета с решение на Общински съвет-Бургас по т. 12, Протокол № 43/ 09 и 14.12.2010 г.; изм. и доп. с решения на Общински съвет – Бургас, по т.11, Протокол №8/27 и 29.03.2012 г.,  изм. и доп. с решения на Общински съвет – Бургас, по т.16, Протокол № 26/23.07.2013 г., по т.10, Протокол № 28/29.10.2013 г., изм. с Решение №12502/21.10.2014 г. на Върховен административен съд на Република България, изм. по т.7, Протокол №42/28.10.2014 г., изм. и доп. с решения на Общински съвет-Бургас по т.30, Протокол № 43/25.11.2014 г., изм. с решение на Общински съвет-Бургас по т. 1, Протокол № 35/22.04.2014г., в сила от 30.12.2014г., по т.4 от Протокол №16/30.08.2016 г. 



УВАЖАЕМИ ОБЩИНСКИ СЪВЕТНИЦИ,
През настоящата година приключи ремонтът на Южната част на  Приморски парк, а в процес на изпълнение са ремонтните дейности по Реконструкцията на  ул. Богориди. И двата строежа са финансирани със средства по Оперативна програма „Региони в растеж“ като важни обекти от обществена значимост за гр. Бургас и региона. Реализацията на реконструкцията на ул. Богориди представлява  следващ етап от цялостен проект за реконструкцията на  пешеходните зони в Централната градска част на града. Интегрираният подход при обновяването на градската средата изисква  процесът да обхване всички нейни елементи .
Цялостният завършек и обновяването на градските  пешеходни улици и пространства в центъра на града  изисква постигане на единен облик в обособени характерни зони чрез изпълнение  на единни технически  изисквания  към използваните цветови гами за чадъри и сенници и материали за елементите на градското обзавеждане. Освен това, въведените технически правила/критерии в Приложение №1 за разполагане на обектите съобразно типовите проекти се нуждаят от допълване, като се разпишат конкретни изисквания за  разполагане на преместваеми обекти относно отстоянията от улични платна, тротоари, сгради, растителност и др.  
С изменението на Приложение №1 се цели да се регламентира начина на поставяне, общия изглед, размерите, минимално необходимите отстояния, разрешените и неразрешени места, териториите с особен режим за  поставяне на маси за консумация, чадъри сенници и елементи на градското обзавеждане свързани с тях. Уеднаквяване общия вид, както на преместваемите обекти, така и на чадърите и сенниците и масите за търговска дейност на открито може да бъде постигнато само чрез уеднаквяване на изискванията към цветовете и материалите в характерни зони със специфичен режим в градската територия. 
Предвидените изменения и допълнения на Наредбата за преместваемите обекти за търговски и други обслужващи дейности и елементи на градско обзавеждане на територията на Община Бургас не изискват финансови средства, които да бъдат разходвани от Община Бургас.
Очакванията от прилагането на настоящите изменения и допълнения на Наредбата са свързани с възможността на Община Бургас да осигури конкретни и ясно регламентирани правила за начина за поставяне и архитектурното оформление на преместваеми обекти.
 Предлаганият проект за изменение и допълнение на Наредбата за преместваемите обекти за търговски и други обслужващи дейности и елементи на градско обзавеждане на територията на Община Бургас е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя. Предлаганите промени в Наредбата не противоречат на норми от по-висока йерархия и на европейското законодателство.
В изпълнение изискванията на чл.26, ал.2 и ал.4 от Закона за нормативните актове предложението за промяна на Приложение №1 на Наредбата, ведно с мотивите са оповестени на интернет страницата на Община Бургас и на портала за обществени консултации на 16.02.2018 година. В предоставения 30-дневен срок постъпи едно заявление от Стефан Василев Съботинов – председател на УС на СНЦ „Черноморска асоциация за външна реклама“ с предложение в глава III в т.3 и т.4 да се добави израза „без рекламни надписи“. Мотивите за това предложение са, че в противен случай незаконосъобразно се поставят в привилегировано положение определени търговци и това води до нелоялна конкуренция.
Направеното предложение е възприето, като в т.3 на глава III  e добавен изразът: “без рекламни надписи“, а в т. 4 се уточнява, че за сезонни сезони обекти и такива, поставяни с кампании важат същите правила.
Предвид изложеното и на основание чл. 21, ал. 2 от Закона за местното самоуправление и местната администрация във връзка с чл. 56, ал.2 от Закона за устройство на територията, чл. 10, ал. 2 и чл. 11, ал. 3 от Закона за нормативните актове, предлагам, Общинския съвет да вземе следното 

РЕШЕНИЕ

 1. Приема Проект на Наредба за изменение и допълнение на Наредбата за преместваемите обекти за търговски и други обслужващи дейности и елементите на градско обзавеждане на територията на Община Бургас
§1. Отменя Приложение №1 Технически критерии за поставяне на преместваеми обекти, на територията на Община Бургас към Наредбата за преместваемите обекти за търговски и други обслужващи дейности и елементите на градско обзавеждане на територията на Община Бургас, приета с решение на Общински съвет-Бургас по т. 12, Протокол № 43/ 09 и 14.12.2010 г.; изм. и доп. с решения на Общински съвет – Бургас, по т.11, Протокол №8/27 и 29.03.2012 г.,  изм. и доп. с решения на Общински съвет – Бургас, по т.16, Протокол № 26/23.07.2013 г., по т.10, Протокол № 28/29.10.2013 г., изм. с Решение №12502/21.10.2014 г. на Върховен административен съд на Република България, изм. по т.7, Протокол №42/28.10.2014 г., изм. и доп. с решения на Общински съвет-Бургас по т.30, Протокол № 43/25.11.2014 г., изм. с решение на Общински съвет-Бургас по т. 1, Протокол № 35/22.04.2014г., в сила от 30.12.2014г., по т.4 от Протокол №16/30.08.2016 г. в текстовата част.
§2. Приема ново Приложение №1
ТЕХНИЧЕСКИ КРИТЕИИ ЗА ПОСТАВЯНЕ НА ПРЕМЕСТВАЕМИ ОБЕКТИ, НА ТЕРИТОРИЯТА НА ОБЩИНА БУРГАС
I. Изисквания за размери и визия на видовете преместваеми обекти
1. Преместваемите обекти могат да бъдат разрешавани при спазване на типовите  проекти, неразделна част от настоящото приложение, съобразно следните изисквания относно големина:
1.1 павилиони
1.1.1.Вариант 1
а/ единичен с размери 2,40/2,80 м
б/ за цветя с допълнителен стелаж 2,40/2,80 м  и стелаж 1,20/1,20 м
в/ двоен павилион 5,00/2,80 м
1.1.2.Вариант 2
а/ единичен с размери  1,74/2,44 м. ,с площ от 4,25 кв.м, заета площ с козирки и отворени крила   от 14,30 кв. м.
1.1.3.Вариант 3
а/ единичен с размери 2,40/2,50 м с площ от 6,00 кв. м, заета площ с козирки и отворени крила 13,50 кв. м
1.2. сезонни обекти за продажба на бижутерия №1г
1.3. сезонни обекти за продажба на ръчни плетива №1д
1.4. сезонни обекти за продажба на мартеници №1е
1.5. сезонни обекти за продажба на царевица (количка) с размери 1,6 кв.м.- по типов проект №1 
1.6. Преместваеми обекти могат да бъдат поставяни и  по индивидуален проект, след приемането му от ОЕСУТ

2. Преместваемите обекти по т.1.1. да бъдат изработени от метална носеща конструкция и алуминиеви профили, покрити с устойчиво на атмосферните условия за района покритие. Видът и цветът на материалите за покритието да се съгласуват от ОЕСУТ. 
3. Височината на павилионите да не надвишава 3,00 м от прилежащия терен
4. Козирки, навеси, сенници и информационни елементи към преместваемите обекти се разрешават само по проект, приет от ОЕСУТ като
4.1. Козирките да бъдат с размер до 1,80 м.,  изпълнени от прозрачни, устойчиви на атмосферните влияния и натоварвания  материали   с предвидено отводняване
4.2.Външният ръб на козирката да е разположен на максимум  0,5 м от външния ръб на тротоара, така че да не навлиза в динамичния габарит на уличното платно
4.3. Долният ръб на козирката да бъде на височини минимум 2,40 м над прилежащия пешеходен тротоар

II. Правила за поставяне на преместваемите обекти
1. Всички видове преместваеми обекти, които се разполагат   върху тротоарни площи и пешеходни зони да се поставят извън вход – изходите на подлези, подходи към пешеходни пътеки и подходи към обществено-обслужващи обекти, като се осигурява свободна ширина за преминаване на пешеходци – минимум 2,00 м. - в пешеходни зони /1,50  м.- в улични тротоари.
2. Преместваеми обекти по т.1.1. по типов и индивидуален проект могат да се разполагат върху части от тротоари и ПИ/УПИ,  само извън  сервитута на спирките за МГТ – по 3 м от всички страни, с изключение на тези които са обвързани с обслужването на транспортната схема на града по одобрен проект.

3. Разполагане на преместваеми обекти се разрешава само върху тротоари с широчина   от минимум 4,00 м. и площади, при спазване на правилото по  т.1 както следва: 
3.1. На разстояние минимум 5 м преди (за главната улична мрежа) и 3 м преди (за второстепенната улична мрежа) и 3м. след кръстовище;
3.2. На разстояние до външния ръб на бордюра – минимум 1,50 м; 
3.3. На разстояние до маркировка  за пешеходно преминаване – минимум 5,00 м.

4. Издаването на разрешение за поставяне на нови преместваеми обекти да се извършва след представяне на скица с отразени съществуващите инфраструктурни съоръжения под и на терена, както и съществуващата едроразмерна растителност. Скицата да е съгласувана от експлоатационните дружества.
5. При необходимост от временно захранване с електроенергия в схемата за поставяне да бъде указан начина и източника на захранване с електроенергия и инсталираната електрическа мощност в kW.
6. За разполагане на преместваеми обекти в зони на кръстовища се изготвя отделна схема с отразени съществуващи пътни знаци, светофарни уредби, указателни табели по ЗП и едроразмерна растителност схемата се съгласува от Комисията по безопасност.  

7. Разполагането на преместваеми обекти в частни имоти, собственост на физически, юридически лица и община да се разрешава въз основа на приета от ОЕСУТ и одобрена от главния архитект схема с представено съгласие от останалите съсобственици при следните условия.
7.1.при  свободно разполагане в УПИ преместваемите обекти се разполагат на минимум 3,0 м от   вътрешните  граници на УПИ, а когато  са с височина до 2,5 м. , на най-малко 1,50 м. от южната, югозападната и югоизточната граници към съседния имот при отклонение от южната посока до 45 градуса УПИ
7.2.на дворищно-регулационната граница към съседни УПИ само при наличие на:
7.2.1. нотариално заверено съгласие от собствениците на съседния имот, когато същият е частна собственост
7.2.2.писмено положително становище на Директор на Дирекция Управление на общинската собственост на Община Бургас, когато съседният имот е общинска собственост
7.2.3.писмено положително съгласие на Областен управител, когато съседният имот е държавна собственост

8. В УПИ могат да се разполагат  преместваеми обекти за дейности, предвидени с наредба на общински съвет на основание схема, одобрена  от гл. архитект, като същите са съобразени с отреждането на  УПИ и показатели за озеленяване.
8.1. В ПИ  държавна собственост броят на преместваемите обекти се определя с индивидуална схема, съгласувана със собственика на терена.
8.2.В ПИ  общинска собственост броят на преместваемите обекти се определя с индивидуална схема,одобрена от главния архитект след становище на Дирекция УОС
8.3. В ПИ частна собственост да се разполагат преместваеми обекти с обща площ не повече от 90 кв. метра 
9.Допуска се поставянето на преместваеми обекти в УПИ при спазване на следните изисквания 
9.1. При ширина на прилежащия пред имота тротоар до 2,00 м преместваемите обекти да се разполагат на не по-малко от 1,50 м. отстояние от улично регулационната граница на УПИ или от имотната граница към прилежаща улица или път  .
10. Поставяне на рекламни съоръжения и рекламни стикери върху преместваеми обекти не се допуска.
11. В границите на групови недвижими културни ценности ,в имоти с единични недвижими културни ценности  и в охранителната им зона по ЗКН , разрешение за поставяне се издава след положително становище на Министерство на културата
12. За елементите на градското обзавеждане разрешение за поставяне се издава след съгласуване на техния вид от ОЕСУТ.
13. За обектите по чл.2, ал.2, т. 2.2. от Наредбата се допуска временно поставяне на ветрозащитни прегради (мобилни), които не могат да бъдат свързани със земята, с височина до 2,50 м. Видът и конфигурацията за разположение се доказват със схема и техническо предложение за материал и цвят, които подлежат на съгласуване от ОЕСУТ, преди одобряването им от главния архитект.
13.1. При заемане на площ по чл.2, ал.2, т. 2.2. от Наредбата следва да се спазват изискванията за осигуряване на свободна зона за достъп на моторни превозни средства със специален режим, транспортни средства за зареждане на търговски обекти и свободно движение на пешеходци, съгласно Закона за движение по пътищата.
13.2. При заемане на площ по чл.2, ал.2, т. 2.2. от Наредбата не се допуска ползването на територия с широчина повече от 3 м пред фронта на сградите в улична регулация, при спазване на изискванията на Закона за движение по пътищата


	II. Правила за поставяне на маси за консумация към съществуваши обекти (преместваеми и постоянни)
	1. Маси за сервиране на открито към съществуващи в прилежащи сгради   ЗОХ се разполагат върху тротоари по транспортни улици при осигуряване на свободна за преминаване на пешеходци широчина от минимум 1,50 м, като при задънени улици свободната за преминаване на пешеходци широчина на тротоара е допустимо да бъде до 0,75 м.   
2. Маси за консумация на открито се разполагат върху части от пешеходни улици и площади, спрямо тяхната  ос, при осигуряване на необходимата свободна широчина за преминаване на автомобили със специален режим/минимум 3,50 м/, въз основа на цялостна схема, съгласувана с контролните органи. 
3. Не се допуска да се поставят маси за открито сервиране на тротоари по-тесни от 3 метра и на площ по-малко от 3 кв.м – за обекти, подлежащи на категоризиране, съгласно Закона за туризма и на площ по-малко от 2 кв. м – за обекти, които не подлежат на категоризиране, съгласно Закона за туризма.
4. Маси за консумация, разположени върху части от тротоари, пешеходни улици и площади, могат да се покриват  само с  леки преместваеми слънцезащитни устройства с подвижна, отваряема конструкция като чадъри, сенници и др., чиято носеща конструкция не е трайно свързана с терена и без да се нарушава тротоарната настилка.
5. Масите за консумация на открито задължително се  обезопасяват към уличното платно с подходящи предпазни декоративни елементи след съгласуване на техния вид, цвят и материал  от ОЕСУТ.
6. Маси за консумация, разположени върху части от тротоари, пешеходни улици и площади, могат да се разполагат само пред фасадата на собствен търговски обект в зоната ограничена от страничните преградни зидове към уличната регулация.
7. Не се допуска да се поставят маси за открито сервиране пред фасадата на съседни търговски обекти, освен в случаите, когато е на лице нотариално заверено съгласие от собствениците на тези търговски обекти.
8. Когато за обслужване на заведението се предлага допълнително поставяне на хладилна витрина, която не представлява самостоятелен търговски обект нейното местоположение се определя със схемата за разполагане на маси без да се нарушава целостта на настилката.
9.Масите за открито сервиране се поставят най-много на 3 метра от обекта за хранене и развлечение, който обслужват и на не по-малко от 1,5 м от външния ръб на тротоара  на обслужващи улици или на 0,75 от външен ръб на тротоара на задънени улици  , с изключение на случаите когато са в територия на пешеходни зони 
10. Не се допуска покриване, заграждане със стъклени и плътни стени, прегради и постоянни покриви на определените по тази наредба зони за поставяне на хладилни витрини към заведения за хранене и маси за открито сервиране.
11. Одобряването на схеми и поставянето на маси за открито сервиране, хладилни витрини и други такива в прилежащи площи на съществуващи сгради, определени по смисъла на приложение №1 към чл.21 от Наредба № 7/2003г. за ПНУОВТУЗ, става само след положително решение на Общото събрание на етажната собственост, взето по реда на Закона за управление на етажната собственост.
12. Когато схемата за маси за открито сервиране е схема за благоустрояване на част от прилежащата към обекта територия, то в схемата следва да се укаже разположението и площта на съоръженията/декоративните елементи, предвидени в план-схемата за благоустрояване, мястото и точната площ за поставяне на маси за открито сервиране, както и прилежащите територии, необходими за обслужване на масите за открито сервиране. В този случай общо заеманата (ползвана) площ по схемата представлява площта на най-големия външен контур, ограждащ съоръженията, отразени в същата.  
13. Схемите  за поставяне на маси за открито сервиране в имоти публична общинска собственост, представляващи зелени площи или предназначени за озеленяване, се разглеждат от ОЕСУТ при Община Бургас. В тези случаи масите се разполагат в непосредствена близост до разрешени преместваеми обекти, само върху изпълнени настилки без да засягат озеленени площи, при осигурена широчина за преминаване по прилежащи алеи от минимум 2,25 м. Общата площ, заета от масите, трябва да не надхвърля 10% от общата площ зелени площи съществуваща или предназначена за озеленяване за територии до 1 ха, 10 % за територии до 2 ха  и 5% за територии над 2 ха.
14. Маси за консумация на открито могат да се разполагат и в поземлени имоти или урегулирани поземлени имоти, в които се намира сградата на основния търговски обект, при спазване на следните изисквания:
14.1. Да заемат площ само пред фасадата на основния търговски обект
14.2. Изключение от правилото по т.11.1., се допуска само при наличие на нотариално заверено съгласие от собствениците на  обекти, пред които се разполагат маси.
14.3. В УПИ масите за консумация на открито се разполагат така че да не нарушават минимално необходимите съгласно изискванията на действащата нормативна уредба за УПИ озеленени площи 
15. Масите за открито сервиране, хладилни витрини към обекти за хранене, които не представляват самостоятелни обекти, слънцезащитни покрития и декоративни ограждащи елементи се поставят въз основа на одобрена схема от гл. архитект на общината след положително решение на ОЕСУТ, а за територии с ЕНКЦ и ГКЦ след съгласуване на схемата с МК по реда на ЗКН.
16. За територията на ул. “Богориди“, ул. “Александровска“, пл. “Тройката“, пл. “Св. Св. Кирил и Методий“, пл. “Царица Йоана“ и ул. “Ал. Батенберг“ предвид значимостта на пространствата и факта че същите са ГНКЦ схемата се изготвя като обща схема от експерти на общинската администрация при спазване съответните изисквания.
17. В останалите случаи схемите за разполагане на маси за открито сервиране се възлагат от заявителя или от група заявители и се изработват върху комбинирана скица от кадастралната карта и действащия регулационен план, отразяваща всички съществуващи елементи на надземния кадастър (шахти, табели, трайна дървесна и храстова растителност, елементи на градското обзавеждане и др.).
18. Схемата представлява ситуационен план с обозначени размери на предвиденото за поставяне обзавеждане, отстояния до  съществуващи сгради и до  регулационни граници. Схемата следва да посочи  с точни размери  заеманата площ, включваща площта за поставяне на маси за открито сервиране, хладилни витрини към обекта, ограждани елементи, както и прилежащите територии, необходими за обслужване на масите за открито сервиране по  външен контур, ограждащ съоръженията, отразени в схемата. 
19. Копие от одобрената схема се поставя на видно място  в обекта.
20. Разрешение за поставяне може да бъде издадено само за преместваеми обекти за които има одобрена схема.
III. Технически изисквания към сенници и чадъри  
1. За територията на ул. “Богориди“, ул. “Александровска“, пл.“Тройката“, пл. “Св. Св. Кирил и Методий“, пл. “Царица Йоана“ и ул. “Ал. Батенберг“ се допуска поставянето само на чадъри в цветовата гама от бяло до светла охра, без рекламни надписи.
2. За територията на ул. “Богориди“, ул. “Александровска“, пл. “Тройката“, пл. „Св. Св. Кирил и Методий“, пл. “Царица Йоана“ и ул. “Ал. Батенберг“ се допуска поставянето на слънцезащитни тенти-конзолни, окачени на фасадите на сгради, въз основа на съгласие на собствениците в тях, в цветова гама от бяло до светла охра, без рекламни надписи.
3. За територията на Приморски парк и Парк Езеро върху зоните определени за поставяне на маси за открито сервиране се допуска поставянето само на чадъри и сенници в цветова гама бяло до светло зелено, без рекламни надписи.
4. При поставяне на преместваеми обекти - кампанийни и сезонни, за територията на Централна градска част, Приморски парк и Парк Езеро, в случай на поставяне на слънцезащитни чадъри и сенници важат съответните правила по т.1, т.2 и т.3 от настоящия раздел.
 Типови проекти №1а, 1б, 1в, 1г, 1д, 1е, 1ж, 1з.
ЗАКЛЮЧИТЕЛНИ РАЗПОРЕДБИ
§3. Настоящата наредба влиза в сила в деня на публикуването й на интернет-страницата на Общински съвет Бургас. 

Приложения: извадка от портала за обществени консултации и от интернет страницата на община Бургас, заявление от Сдружение с нестопанска цел „Черноморска асоциация за външна реклама“. 

ЙОРДАНКА БЕНОВА-АНАНИЕВА
За Кмет на Община Бургас 
Съгл. Заповед № 781/30.03.2018 г. 
на Кмета на Община Бургас

